Povzetek mnenja Evropskega nadzornika za varstvo podatkov o predlogu uredbe o preoblikovanju mreže za zbiranje računovodskih podatkov s kmetijskih gospodarstev v mrežo za podatke o trajnostnosti kmetij

(2022/C 440/06)

(Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)

Evropska komisija je 22. junija 2022 objavila predlog uredbe Evropskega parlamenta in Sveta o spremembi Uredbe Sveta (ES) št. 1217/2009 glede preoblikovanja mreže za zbiranje računovodskih podatkov s kmetijskih gospodarstev v mrežo za podatke o trajnostnosti kmetij (1).

Cilj predloga je urediti obdelavo osebnih podatkov v okviru zbiranja ekonomskih, okoljskih in socialnih podatkov na ravni kmetij ter nadaljnje upravljanje in uporabo takih podatkov v mreži za podatke o trajnostnosti kmetij (FSDN). V zvezi s tem ENVP pozdravlja izrecna sklicevanja na potrebo po skladnosti s splošno uredbo (2) o varstvu podatkov in uredbo EU o varstvu posameznikov (3). ENVP prav tako pozdravlja dejstvo, da predlog vsebuje sklice na splošno uredbo o varstvu podatkov in uredbo EU o varstvu podatkov pri opredelitvi ustreznih pojmov, kot sta „osebni podatki“ in „obdelava“. Vendar ENVP zaradi pravne varnosti močno priporoča, da se predlagane opredelitve ponovno preučijo, da se zagotovi sistematično in dosledno sklicevanje na splošno uredbo o varstvu podatkov in uredbo EU o varstvu podatkov ter da se prepreči uvedba opredelitev pojmov, ki so že zajeti v teh dveh aktih.

ENVP z zadovoljstvom ugotavlja, da bi bili podatki nosilcev kmetijskih gospodarstev in vsi drugi posamezni podatki, pridobljeni v skladu s tem predlogom, anonimizirani ali psevdonimizirani, če bi si Komisija ali organi za zvezo posamezne podatke izmenjevali. Anonimizacija in psevdonimizacija sta pomembni tehniki za zmanjšanje tveganj v zvezi z varstvom podatkov. Kljub temu ENVP meni, da je pomembno ohraniti jasno razlikovanje med tema pojmoma, saj so psevdonimizirani podatki še vedno lahko povezani z določljivim posameznikom in se zato štejejo za osebne podatke.

Kar zadeva objavo podatkov FSDN, ENVP opozarja, da bi morala vsaka zahteva po objavi osebnih podatkov poleg tega, da je določena z zakonom, izpolnjevati tudi druge zahteve iz člena 52(1) Listine o temeljnih pravicah in člena 6(3) splošne uredbe o varstvu podatkov. ENVP meni, da predlog v sedanji obliki ne vsebuje posebnega razloga javnega interesa, ki bi upravičeval objavo osebnih podatkov v določljivi obliki, tudi če bi bili podatki pred objavo psevdonimizirani. Zato priporoča, naj se določi, da so lahko javno dostopni le ustrezno anonimizirani podatki FSDN.

ENVP meni, da bi bilo treba nekatere specifikacije v zvezi z obdelavo osebnih podatkov obravnavati v samem predlogu in ne z delegiranimi akti. Zlasti meni, da bi bilo treba v predlogu neposredno opredeliti kategorije osebnih podatkov in posebne namene, za katere se lahko obdelujejo. Poleg tega priporoča, naj se določi (merila za določitev) obdobje hrambe ustreznih kategorij osebnih podatkov in pojasnijo vloge udeleženih akterjev. Ker pa je cilj predloga vzpostavitev informacijskega sistema za povezovanje podatkovnih zbirk, ENVP priporoča, naj se v predlog vključi podroben opis orodja IT, vključno z vlogami in odgovornostmi v zvezi z varstvom podatkom ter ustreznimi veljavnimi zaščitnimi ukrepi.

1. UVOD

1. Evropska komisija je 22. junija 2022 objavila predlog uredbe Evropskega parlamenta in Sveta o spremembi Uredbe Sveta (ES) št. 1217/2009 glede preoblikovanja mreže za zbiranje računovodskih podatkov s kmetijskih gospodarstev v mrežo za podatke o trajnostnosti kmetij (v nadaljnjem besedilu: predlog).

2. Glavni cilj predloga je sprememba Uredbe Sveta (ES) št. 1217/2009 ( 4 ) , da se mreža za zbiranje računovodskih podatkov s kmetijskih gospodarstev (v nadaljnjem besedilu: FADN) preoblikuje v mrežo za podatke o trajnostnosti kmetij (FSDN), katere namen bo zbiranje podatkov o trajnostnosti na ravni kmetij. Preoblikovanje bi prispevalo tudi k izboljšanju svetovalnih storitev za kmete in k analizi uspešnosti kmetijskih gospodarstev.

3. Trenutno se podatki zbirajo predvsem zaradi ocene gospodarskih vidikov kmetijskih gospodarstev, treba pa bi bilo ocenjevati splošno trajnostnost kmetijskega gospodarstva ob upoštevanju okoljskih podatkov v zvezi s tlemi, zrakom, vodo in biotsko raznovrstnostjo, ter podatkov, ki zajemajo socialno razsežnost kmetovanja. Preoblikovanje v FSDN bi omogočilo analizo uspešnosti kmetijskih gospodarstev v primerjavi z regionalnimi, nacionalnimi ali sektorskimi povprečji. Kar zadeva računovodske podatke, računi kmetijskih gospodarstev tvorijo osnovni vir za oceno dohodkov kmetijskih gospodarstev ali študijo njihovega poslovanja. Na podlagi zbranih podatkov se lahko hkrati zagotovijo prilagojene svetovalne storitve in povratne informacije za kmete, pri čemer je cilj izboljšati trajnostnost kmetijskih gospodarstev ( 5 )

4. Predlog bi tudi spremenil način zbiranja podatkov, saj bi med drugim zagotovil interoperabilnost z drugimi sistemi, ki vsebujejo podatke s kmetijskih gospodarstev, kar bi omogočilo združevanje podatkov, ki so bili prvotno zbrani za različne namene. V ta namen bi bila uvedena enotna identifikacijska oznaka kmetije. Poleg tega predlog določa tudi objavo podatkov FSDN.

5. To mnenje ENVP je podano kot odgovor na posvetovanje Evropske komisije dne 22. junija 2022 v skladu s členom 42(1) uredbe EU o varstvu podatkov. V zvezi s tem ENVP poziva sozakonodajalce, naj v eno od uvodnih izjav predloga vključijo izrecno sklicevanje na to posvetovanje.

4. SKLEPNE UGOTOVITVE

32. Glede na navedeno ENVP priporoča: a) naj se predlagane opredelitve pojmov ponovno preučijo, da se zagotovi sistematično in dosledno sklicevanje na splošno uredbo o varstvu podatkov in uredbo EU o varstvu podatkov ter da se prepreči uvedba opredelitev pojmov, ki so že zajeti v teh dveh aktih; b) naj se člen 16(2) in uvodna izjava (8) predloga spremenita tako, da se odstranijo kakršna koli namigovanja, da bi psevdonimizacija preprečila možnost identifikacije; c) naj se v členu 16 predloga določi, da so lahko javno dostopni le ustrezno anonimizirani podatki FSDN; d) naj se opredelijo kategorije osebnih podatkov za zagotovitev, da je obdelava osebnih podatkov omejena na tisto, kar je neposredno pomembno in potrebno za doseganje določenih namenov predloga; e) naj se v normativnem delu predloga opredelijo vsi nameni, za katere se osebni podatki lahko obdelujejo; f) naj se določi obdobje hrambe za ustrezne kategorije zadevnih osebnih podatkov ali vsaj določitev meril za določitev takih obdobij ob upoštevanju namenov obdelave; g) naj se jasno določijo vloge različnih udeleženih akterjev kot upravljavcev, skupnih upravljavcev ali obdelovalcev podatkov; h) ker je cilj predloga vzpostavitev informacijskega sistema za povezovanje podatkovnih zbirk, naj se v predlog vključi podroben opis orodja IT, vključno z vlogami in odgovornostmi v zvezi z varstvom podatkov ter ustreznimi veljavnimi zaščitnimi ukrepi.

V Bruslju, 11. avgusta 2022 Wojciech Rafał WIEWIÓROWSKI

(1) COM(2022) 296 final.

(2) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(3) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(4) Uredba Sveta (ES) št. 1217/2009 z dne 30. novembra 2009 o vzpostavitvi mreže za zbiranje računovodskih podatkov o dohodkih in poslovanju kmetijskih gospodarstev v Evropski skupnosti (UL L 328, 15.12.2009, str. 27).

(5) Uvodna izjava (4) predloga.